036: Доброслав Димитров - WakeUp and StartUp
Доброслав Димитров е сериен предприемач, запален гейм дизайнер, харизматичен лектор, ентусиаст на тема космонавтика и настоящ изпълнителен директор на „Империя Онлайн“. Доброслав е завършил финанси в Университета на Централна Оклахома в САЩ. В последното десетилетие той е: Съосновал „Империя Онлайн“ – българска компания за разработка и разпространение на игри с повече от 40 милиона регистрирани потребители в над 150 държави. Към 2016 студиото има над 18 мобилни и уеб заглавия в портфолиото си. Съосновал „Ъпнетикс“ – едно от най-големите аутсорсинг студия за мобилни приложения в България. Съосновал „ИТ Таланти“ – единствената академия за безплатно обучение на разработчици, 95% от които се реализират в повече от 60 партньорски IT компании. Ментор на стартиращи проекти в LAUNCHub и Eleven. Лектор на много международни конференции и семинари.
– Добри разказва за себе си.Съосновател съм на Imperia Online – компания, която е от 12 години на пазара и има над 40 млн. регистрации. Когато стартирахме компанията бяхме двама души, сега екипът ни наброява 150. Аз съм гейм дизайнерът на играта, а моят съдружник е първият програмист, който започна разработката й. Завършил съм Финанси в САЩ.
– как се роди идеята за игратаАз съм геймър. Играя още от времето на първото издание на Цивилизация. Често сядах и си пишех сценарии за различни игри, но нямах възможност да ги видя реализирани, тъй като не можех да програмирам. Тогава открих browser базираните игри и убедих моя съдружник – Мони, да изпрограмира написания от мен сценарий за такъв тип игра. За около 4 месеца разписах цялостния гейм плей на Imperia Online, който наброяваше над 500 страници. Мони изхвърли половината от тях и я програмира за 3 месеца.
– По какъв начин генерираш приходи? Какъв е бизнес моделът, който използваш?Freemium модел – играта се предлага напълно безплатно, като позволява различни опции за закупуване на неща вътре в нея, които дават на съответния играч някакво предимство. Балансът обаче е много важен – всички играчи трябва да имат равни възможности за развитие по време на игра, независимо дали си плащат, или не. Подобен бизнес модел изисква високо качество на продукта, тъй като клиентът си плаща, чак след като го е изпробвал.
– Какво те накара да започнеш?Предприемачеството е начин на мислене. Ако предпочитате да имате планирано време за работа, почивки, по-малко стрес, тогава предприемачеството не е за вас. Мен лично ме убива идеята, че след точно шест месеца на дата х ще отида на определено място. За мен никога не е стоял реално изборът между това да работя за някой друг или да имам частен бизнес.
– Коя е най-сериозната трудност, с която си се справила?Няма една най-голяма трудност. Трудностите са всекидневни – това да правиш бизнес, означава, че трябва постоянно да си готов да преосмислиш настоящия си бизнес модел. Освобождаването на хора обаче си остава един от най-тежките моменти за всеки човек, който се занимава със създаването и развитие на бизнес.
– Как протича един твой ден?По-голямата част от деня ми преминава в срещи с мениджърите на отделите в компанията и решаване на различните казуси, които са изникнали. Участвам и активно в срещите по game design-a.
– Имал ли си “АХА” моменти, когато скачаш от масата или леглото и започваш да работиш по някаква идея, а хората около теб се чудят какво става?Особено в началото на Imperia Online – повечето идеи се създаваха по този начин.
– Ако сега трябваше да започнеш отначало, би ли променил нещо?Бизнес моделът, иска ми се да бяхме започнали да монетизираме продукта си значително по-бързо.
– Екипът или идеята?Има изключително много идеи, но екипът е най-важното нещо, защото именно той ще ги реализира. Важно е да се обградиш със свестни хора, а не просто с професионалисти. Колкото и да е силен даден човек ако те остави по средата на пътя, той ще ти навреди.
– По какъв начин създаваш контакти?Срещам се с различни хора, ходя по конференции, участвам в различни формати. Вярвам, че с колкото повече хора се запознаваш и обменяш идеи с тях, толкова повече успяваш да обогатиш света си. Важно е да помагаме на хората и да бъдем коректни към тях, защото това е нещо, което те определено ще запомнят.
– Според теб, кой успява в България?Всеки може да успее в България. Обикновено успешните хора са упорити, амбициозни, интелигентни, проактивни и предприемчиви.
– Кое е най-важното качество за един предприемач, за да бъде успешен?Необходимо е да взимаш бързо решения и да бъдеш гъвкав и адаптивен към външната среда. В бизнеса бързите изяждат бавните – необходимо е постоянно да се развиваме.
1. Предприемачеството е начин на мислене.
2. Има изключително много идеи, но екипът е най-важното нещо, защото именно той ще ги реализира.
3. В бизнеса бързите изяждат бавните – необходимо е постоянно да се развиваме.
Империя Онлайн – българска компания за разработка и разпространение на игри с повече от 40 милиона регистрирани потребители в над 150 държави.
Ъпнетикс – едно от най-големите аутсорсинг студия за мобилни приложения в България.
ИТ Таланти – единствената академия за безплатно обучение на разработчици, 95% от които се реализират.